Fredrika Bremer
Store norske leksikon,Språk og litteratur,Litteratur i verden,Europa,Sveriges litteratur,Sveriges litteratur på 1800-tallet
Fredrika Bremer var en svensk forfatter. Hun ble født i Finland, men vokste opp i Sverige i et rikt, men gledeløst hjem. Hun står som kvinnesakens store pioner i Sverige.
Bremer utga fra 1828 en serie hefter med litterære arbeider, Teckningar utur hvardagslifvet. Med Familjen H*** (1830–31) i det andre og tredje heftet, som har vært kalt den første realistiske svenske romanen, fikk hun sitt gjennombrudd. De to romanene Presidentens döttrar (1834) og Nina (1835) ble skrevet under en personlig krise. Bremer kjempet med livsanskuelsesproblemer, og gjennomlevde samtidig et kjærlighetsforhold hun ikke våget å satse på. Bøkene gjenspeiler også hennes tvil med hensyn til å fortsette sitt forfatterskap. I Grannarne (1837) og Hemmet (1839) er all uvisshet borte. Hun presenterer her sin platonsk og kristent fargede forsoningstanke og risser samtidig opp et bilde av det sanne familieliv, slik som det skulle være.I de følgende årene utvider hun emnekretsen. Morgon-väckter (1842) er et bekjennelsesskrift, i En dagbok (1843) er Stockholm bakgrunnen, mens landsbygda beskrives i I Dalarne (1845) og Midsommar-resan (1848). I romanen Hertha (1856) skildrer hun undertrykkelsen av kvinnen innen familie og ekteskap og drøfter likestilling mellom kjønnene, kvinnens selvbestemmelsesrett og hennes rett til utdanning og yrke. Men bak de konkrete kravene finnes hele tiden hennes idealistiske tro på et universelt fellesskap og samhold og på menneskets moralske storhet. Bremers bøker ga henne en betydelig internasjonal leserkrets og stort ry. Hun foretok omfattende reiser i Amerika, England og Orienten, idet hun søkte et sted der hennes samfunns- og menneskeideal var gjort til virkelighet. Resultatet ble en rekke reiseskildringer, Hemmen i den Nya verlden (1853–54) i 3 bind og Lifvet i Gamla verlden (1860–62), som alle avspeiler hennes humane, fordomsfrie og vidtfavnende personlighet. Utvalgte verk Familjen H*** (1830–31)  Presidentens döttrar (1834)  Nina (1835)  Grannarne (1837)  Hemmet (1839)  Morgon-väckter (1842)  En dagbok (1843)  I Dalarne (1845)  Midsommar-resan (1848)  Hertha (1856)  Hemmen i den Nya verlden (3 bind, 1853–54)  Lifvet i Gamla verlden (1860–62) Les mer i Store norske leksikon Sveriges litteratur litteratur roman reiselitteratur kvinnebevegelsens historie Eksterne lenker Svenskt biografiskt lexikon: Fredrika Bremer Svenskt kvinnobiografiskt lexikon: Fredrika Bremer Litteraturbanken: Verk av Fredrika Bremer Årstasällskapet för Fredrika Bremer-studier Litteratur Burman, Carina. (2001). Bremer: en biografi. Stockholm: Bonnier Burman, Carina. (1995). Mamsellen och förläggarna: Fredrika Bremers förlagskontakter 1828- 1865. Uppsala universitet: Avdelningen för litteratursociologi  Fredrika Bremer : föregångare och förebild, 2005 Widén, Anita (redaktør). (2005). Fredrika Bremer: föregångare och förebild. Stockholm: Årstasällskapet för Fredrika Bremer-studier Holm, Birgitta. (1981). Fredrika Bremer och den borgerliga romanens födelse. Stockholm: Norstedt Kärnborg, Ulrika. (2001). Fredrika Bremer. Stockholm: Natur och Kultur Qvist, Gunnar. (1969). Fredrika Bremer och kvinnans emancipation. Göteborg: Läromedelsförlag Wieselgren, Greta. (1978). Fredrika Bremer och verkligheten: romanen Herthas tillblivelse. Stockholm: Norstedt